Blade Akan Membuat Debut MCU di Disney+?
Menurut laporan terbaru dari The Cosmic Circus, Marvel Studios bersedia untuk memperkenalkan Blade dalam rancangan istimewa Halloween, Werewolf by Night yang sedang dirancang untuk Disney+.  Rancangan istimewa itu akan memperkenalkan konsep serigala jadian sepenuhnya dalam Marvel Cinematic Universe, dan akan berfungsi sebagai ‘one-shot’ khas untuk peminat sempena meraikan perayaan Halloween pada akhir tahun ini.  Sekiranya laporan itu tepat, ini menjadi penampilan pertama secara fizikal buat watak Blade lakonan Mahershala Ali di MCU, selepas penampilan suarannya sahaja dalam filem terbaru Marvel, Eternals.  Buat masa ini, tidak diketahui apa tujuan Blade dalam rancangan khas itu, walaupun wataknya cenderung untuk memburu pontianak, ia mungkin menjadi petanda yang tidak baik untuk beberapa serigala jadian yang memilih untuk mengejarnya.  Pada tahun lalu, Ali mendedahkan bahawa dia sudah bersedia untuk memulakan kerja-kerja untuk filem Blade, dan tidak sabar untuk menyelamai watak kegemaran peminat itu. Werewolf by Night adalah nama yang digunakan oleh dua watak Marvel yang berbeza. Yang pertama, ciptaan Gerry Conway, Mike Ploog, Roy Thomas, dan Jeanie Thomas, merupakan seorang individu bernama Jack Russell, yang merupakan keturunan Lycanthropes – makhluk ‘shapeshifting’ separa manusia. Dia mampu berubah mengikut kehendaknya sendiri, walaupun tanpa bulan penuh. Sementara watak kedua adalah Jake Gomez, seorang penduduk asli Amerika yang mana puaknya telah disumpah dengan lycanthropy. Watak Gomez dicipta oleh Taboo, Benjamin Jackendoff, dan Scot Eaton. Tidak dipastikan watak mana akan dipaparkan dalam ciri khas yang akan datang.  Sebelum ini telah diumumkan bahawa Laura Donnelly (The Nevers) dan Gael García Bernal (Mozart in the Jungle) akan membintangi rancangan khas itu. Terdapat kemungkinan Donnelly akan memainkan peranan sebagai Nina Price, yang menjadi ‘Vampire by Night.’ Dalam komik, Nina Price adalah anak saudara Jack Russell, yang memiliki gene lycan dan mampu bertukar menjadi hybrid ‘vampire/werewolf’ selepas di gigit oleh ‘vampire.’